Si Palui
Si Palui: Banyak Urusan
”Uh mamanya wan anakku Amat, abah ni dibawai urang umpat bapartai supaya kena kawa duduk jadi wakl rakyat"
WAYAHNI banyak partai nang hanyar jadi Palui dibawai urang supaya jadi pangurus partai. Apalagi pangurusnya betetangga wan Palui, lakas haja inya dibawai urang umpat jadi pangurus parta nitu. ”Uh mamanya wan anakku Amat, abah ni dibawai urang umpat bapartai supaya kena kawa duduk jadi wakl rakyat, kaya apa hakunlah buhan pian?” takun Palui.
“Hakun Bah ai nah, supaya pian kena dapat mutur, gaji banyak,” sahut nang anak.
“Uhui Amatlah, mudahan takabul cita-cita ikam, abah jadi wakl rakyat!” sahut Palui asa himung.
“Ulun te tasarah pan haja, mudahan ai kawa kaya urang lain jua jadi wakil rakyat,” ucap nang bini.
“Dasar bujur Palui, inya handak jadi wakl rakyat bujuran, karana inya duduk di kepengurusan partai X nang marupakan partai hanyar umpat pemilu tahun 2019 mandatang.
”Umai Lui pna sibuk ikam, betentengan map, handak malamar kamana?” takun Garbus.
“Aku handak ka kantur partai sudah nitu kami handak manuju kantur nang manyalanggarakan pamilu,” sambat Palui suka.
Sampai di kantur nang maurusi pamilu nitu barsama pangurus partai lainnya. Giliran Palui diperiksa berkas, ada sabuting jar petugas nang kada lengkap. ”Ikam Lui ai, ijazah kada mancapai syarat nang sudah ditentuakan buhan kami,” ujarnya.
“Apa maksud pian nitu!?” takun Palui pucat muha.
“Ijazah ikam Lui ai hanya tamat SLTP, urang te sarjana atau minimal SLTA, kalau kada kawa melangkapi syarat nitu maka kami gugurakan ikam sabagai bakal calon nang handak duduk jadi wakil rakyat ya!” ujarnya tagas.
bjn_Latn min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn